**APROB,**

 **DIRECTOR GENERAL**

 **Radu Codruţ ŞTEFĂNESCU**

**REFERAT DE APROBARE**

**privind modificarea Procedurii şi a modalităţii de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale, aprobate prin Ordinul directorului general al Agenției Naționale de Cadastru și Publicitate Imobiliară  nr. 819/2016, cu modificările și completările ulterioare**

Prin Ordonanța de urgență a Guvernului nr. 35/28.06.2016 au fost aduse modificări și completări Legii cadastrului și a publicității imobiliare nr. 7/1996, republicată, cu modificările și completările ulterioare (denumită în continuare Legea nr. 7/1996), care au creat, începând cu anul 2016, cadrul legal necesar finanțării de către ANCPI a lucrărilor de înregistrare sistematică demarate de unitățile administrativ-teritoriale la nivel de sector cadastral.

Prin reglementările instituite de acest act normativ se urmărește accelerarea realizării cadastrului în România și implementarea Programului național de cadastru și carte funciară, în perioada 2015 - 2023, prin înregistrarea sistematică a tuturor imobilelor de pe teritoriul țării, a cărui realizare constituie o necesitate întrucât va asigura punerea în aplicare a obiectivelor asumate de către statul român, precum dezvoltarea agriculturii, infrastructurii, elemente vitale pentru dezvoltarea economică.

Având în vedere obiectivul major al Programului național de cadastru și carte funciară, coroborat cu termenul foarte scurt de finalizare, este necesară implementarea tuturor măsurilor pentru asigurarea unei capacități ridicate de accesare a formelor de sprijin financiar prevăzute de acest program, precum și a alocărilor financiare de la Uniunea Europeană în cadrul pilonului I al politicii agricole comune.

Ținând cont de faptul că, la momentul actual, anumite lucrări de înregistrare sistematică contractate în anul 2018 se află încă într-un stadiu incipient, documentele tehnice ale cadastrului nefiind finalizate sau recepționate, urmând a fi parcurse de asemenea și etapele de publicare, soluționare a cererilor de rectificare și actualizare a acestor documente, precum și cele de plată a cărților funciare deschise, termenul de 31.10.2019 stabilit pentru finalizare nu va putea fi respectat.

Astfel, în cuprinsul punctului 7 al articolului 5 din *Procedura şi modalitatea de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale,* aprobată prin Ordinul directorului general al ANCPI nr. 819/2016, cu modificările și completările ulterioare*,* va fi stabilită posibilitatea prelungirii termenului de valabilitate a contractelor de finanțare de la data de 31.10.2019 până la data de 02.03.2020.

În considerarea celor mai sus menționate, vă rugăm să aprobați modificarea *Procedurii şi a modalităţii de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale*, aprobată prin Ordinul directorului general al Agenției Naționale de Cadastru și Publicitate Imobiliară nr. 819/2016, cu modificările și completările ulterioare, conform proiectului de ordin anexat.